KV43

KV43 in die Vallei van die Konings by Thebe, naby die moderne stad Luxor in Egipte, was die grafkelder van farao Toetmoses IV van die 18de Dinastie. Dit het 'n gebuigde uitleg, wat tipies is van die vroeë 18de Dinastie. KV43 is in 1903 herontdek deur Howard Carter, wat uitgrawings gedoen het namens die Amerikaanse sakeman Theodore M. Davis. Repr. Londen: Duckworth, 2002. .

Ontdekking en ligging
Die grakelder is in Januarie 1903 deur Howard Carter ontdek as deel van 'n stelselmatige ondersoek van die klein vallei wat van Ramses III se grafkelder (KV3) wes loop. 'n Albastervaas met die naam van Toetmoses IV is in 1902 in die vallei ontdek en Carter het vermoed hy was naby sy graf. Teen Januarie 1903 het die ondersoekers by die onderkant van 'n steil krans gekom waar die rotsbodem styg en 'n natuurlike platform skep. Op die platform is deposito's ontdek met albasterdrinkware en implemente. Die ontdekking van die voorwerpe, saam met ander met die koning se naam op, het bevestig dat dit Toetmoses IV se graf is. Op 18 Januarie 1903 is die ingang genoeg skoongemaak om verkenning moontlik te maak.

Uitleg
Die grafkelder is volgens die plan van KV35, maar lyn meer presies op. Die eerste drie gange eindig met 'n diep put en 'n kamer. Die as draai dan voor die eerste pilaarkamer 90 grade en loop met treetjies en 'n steil gang na die sy- en grafkamer. Vier pakkamers is weerskante van die grafkamer gerangskik.

Inhoud
Die graf is in antieke tye beroof en die eerste gang was halfvol afval en gebreekte artefakte. In die eerste pilaarkamer en die sykamer is ook bewyse van rowery gekry.

Die farao se rooi steensarkofaag met teks en figure was nog op sy plek in die grafkamer. Dit het 'n geronde koppenent en 'n vierkantige voetenent. Nephthys, met haar arms omhoog, is op die koppenent en Isis is in dieselfde posisie op die voetenent. Die kante beeld die koning uit met Anoebis, saam met teks. In die sarkofaag was net twee houtbeelde; die koning se mummie is vyf jaar tevore saam met ander koninklikes s'n in KV35 ontdek.

Die grafkamer het ook die bak van 'n strydwa bevat. Dit was eens bedek met bladsilwer en versier met tonele van die koning wat vyande verslaan. Ander ontdekkings sluit in dele van 'n kleurryke kleed met die naam van Amenhotep II, swart geverfde beeldjies van die koning, fragmente van steenvase en dele van 'n houttroon.

In die pakkamers is verskeie stukke lap en gemummifiseerde kos gekry. In kamer Jd (sien plan) was die ontoegedraaide mummie van 'n jong seun wat teen die muur laat sit is. Dit is waarskynlik prins Amenemhat (Toetmoses IV se seun), wie se begrafnisflesse in die grafkamer gekry is. Begrafnisflesse van prinses Tentamoen is ook gekry, wat daarop dui dat sy eens in haar pa se grafkelder begrawe was.

Versiering
Net twee kamers in die grafkelder is versier: die boonste deel van die putkamer en die sykamer. Die plafonne van albei kamers is versier met geel sterre op 'n blou agtergrond. Die linkerkant van die putkamer beeld Toetmoses uit voor Osiris, Anoebis en Hathor. In die sykamer is net twee mure geverf en dit bevat dieselfde tema van die koning voor verskeie gode.

Galery

Verwysings

Skakels
 Theban Mapping Project: KV43 sluit in planne van die grakelder.

Kategorie:Vallei van die Konings